ครม.อนุมัติงบกลางปี 65 วงเงิน 2,125 ล้านบาท ฟื้นฟูโครงสร้างพื้นฐานที่ได้รับความเสียหายจากอุทกภัย 17 จังหวัด
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรีอนุมัติงบประมาณรายจ่ายประจำปีงบประมาณ 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น วงเงิน 2,125.56  ล้านบาท เพื่อฟื้นฟูโครงสร้างพื้นฐานที่ได้รับความเสียหายจากอุทกภัยจำนวน 17 จังหวัด แบ่งเป็น งานบูรณะทางหลวงแผ่นดินและโครงสร้างพื้นฐานของกรมทางหลวง ครอบคลุมพื้นที่ 15 จังหวัด ได้แก่ เชียงราย , เชียงใหม่ , ลำปาง , ขอนแก่น , ชัยภูมิ , นครราชสีมา , กาฬสินธุ์ , กำแพงเพชร , นครสวรรค์ , พระนครศรีอยุธยา , เพชรบูรณ์ , ลพบุรี , สุโขทัย , กาญจนบุรี และตาก โดยเป็นงานซ่อมแซมบูรณะ เช่น งานก่อสร้างและซ่อมสะพาน งานแก้ไขและป้องกันดินสไลด์ งานฟื้นฟูและเพิ่มประสิทธิภาพระบบระบายน้ำ รวม 69 รายการ วงเงิน 1,649.12 ล้านบาทส่วนงานบูรณะทางหลวงชนบทและโครงสร้างพื้นฐานของกรมทางหลวงชนบท ครอบคลุมพื้นที่ 7 จังหวัด ได้แก่ เชียงใหม่ , แม่ฮ่องสอน , ชัยภูมิ , นครสวรรค์ , กำแพงเพชร , สุโขทัย และระนอง มีงานซ่อมฟื้นฟูสภาพทาง งานซ่อมฟื้นฟูและเพิ่มประสิทธิภาพระบบระบายน้ำ งานป้องกันการกัดเซาะโครงสร้างทาง รวม 31 รายการ วงเงิน 476.44 ล้านบาทกระทรวงคมนาคม รายงานว่า ช่วงระหว่างเดือนพฤษภาคม - 12 ตุลาคม 2564 ที่ผ่านมา ได้เกิดอุทกภัยจากมรสุมที่พาดผ่านทั่วทุกภาคของประเทศไทย ทำให้ทางหลวงแผ่นดินและทางหลวงชนบทได้รับความเสียหาย ซึ่งกรมทางหลวงและกรมทางหลวงชนบท ได้ให้ความช่วยเหลือผู้ประสบภัยและซ่อมแซมเส้นทางเพื่อให้การจราจรผ่านได้ในระยะเร่งด่วนแล้ว จำนวน 663 รายการ ครอบคลุมพื้นที่ 31 จังหวัด วงเงินรวม 7,987.83 ล้านบาท